El delegat del Govern a les Terres de l'Ebre, Xavier Pallarès, ha comunicat formalment aquest dimarts al matí al Consorci de Polítiques Ambientals de les Terres de l'Ebre (Copate) que la Generalitat assumirà la seva aportació 783.490 euros aquest 2019 per lluitar contra les plagues de la mosca negra i el mosquit. L'anunci de la garantia de pagament –atès que la Generalitat encara no disposa de pressupostos- permetrà el Copate poder contractar els productes i serveis necessaris per poder començar a tractar a partir de finals d'aquest mes de gener. L'organisme, però, ha recordat al Govern que, per fer-ho possible, caldrà abans que demani a la Confederació Hidrogràfica de l'Ebre (CHE) que estableixi les condicions de cabal idònies. Després de diversos dies reclamant el compromís de la Generalitat, Pallarès ha tramès el document al Copate aquest dimarts al matí, però ho ha fet sense precisar la xifra concreta, segons ha lamentat el president de l'ens, Joan Alginet, qui ha celebrat però la "celeritat" en la resposta. En canvi, el Govern sí que ha fet pública la partida concreta que es compromet aportar aquest 2019 en un comunicat.  Alginet ha recordat que el Copate funciona com un ens "instrumental" i actua contra la mosca negra per "encàrrec" de la Generalitat, que aporta la meitat del pressupost –la resta va a càrrec del la Diputació de Tarragona i el món local-. El fet que des de l'any 2017 no s'hagin signat convenis de finançament plurianuals i que el Govern tingui els pressupostos prorrogats exigia, novament, un compromís per escrit per poder començar a fer les contractacions. "La voluntat del Copate des del primer minut és que els procediments administratius no condicionin els tractaments. Des del punt de vista tècnic defensem que el primer tractament s'ha de fer al mes de gener", ha insistit el president de l'organisme.  La qüestió s'ha convertit, des de fa temps, en objecte de controvèrsia. Durant els últims anys, Pallarès ha descarregat sobre els tècnics del Copate la responsabilitat de no haver iniciat els tractaments al gener, fet que hauria acabat ocasionant una explosió de la plaga durant els mesos de primavera i estiu. "La problemàtica de la plaga de la mosca negra, segons els tècnics del Copate, sorgeix per iniciar els tractaments massa tard. Confiem que enguany solucionem els problemes amb el començament dels tractaments aquest gener", ha declarat el delegat del Govern en el mateix comunicat amb el qual anunciava el compromís de finançament.  Però no tot gira únicament al voltant d'aquesta garantia, remarquen des del Copate. En aquest sentit, Alginet ha recordat que l'ens no té competències a l'hora de "gestionar, controlar o incidir" en el règim de cabals que baixa en aquest moment pel tram final de l'Ebre, un factor essencials per garantir l'èxit del tractament –del volum d'aigua que baixa i la velocitat, en depèn el correcte resultat dels mostrejos i l'efectivitat de l'aplicació de larvicida biològic-. "Nosaltres, tècnicament, ho tenim tot previst: el mostreig preparat per la setmana que ve, el producte, l'empresa que fa el tractament amb helicòpter per a l'última setmana de gener. Però hi ha una feina que és imprescindible que és la gestió del cabal de l'Ebre i no ho podem fer. És feina de la delegació del Govern o de qui toqui", apunta.  Concretament, el president del Copate proposa a la Generalitat que situï "una persona de referència", citant com a possibilitat més factible tècnics de l'Agència Catalana de l'Aigua (ACA), com a responsable de negociar amb la CHE un cabal concret en unes hores puntuals "per fer els mostrejos correctament i per poder fer el tractament". "Encara queda aquesta segona fase imprescindible, que sol·licitarem. Ja es pot fer el tractament? Si no hi ha un correcte cabal de l'Ebre no seria eficient i això no és la nostra voluntat", ha tancat.

Summary: La Generalitat garanteix que assumirà el cost dels tractaments d'enguany contra el mosquit i la mosca negra a l'Ebre


El conseller de Territori i Sostenibilitat, Santi Vila, ha recordat a l'alcaldessa de Barcelona, Ada Colau, que la congelació de les tarifes del transport públic per al 2016 encara no s'ha aprovat ni s'ha votat. No obstant això, el conseller reconeix que la voluntat és mantenir els preus, com ja ha passat aquest 2015. L'alcaldessa de la capital catalana ha anunciat aquesta congelació en el plenari del Consell Municipal i ho ha donat per fet. "Aquesta congelació s'ha posat sobre la taula però encara no s'ha votat, celebro que l'alcaldessa ja s'ho hagi fet seu perquè va en la línia de la contenció fiscal que ens hem conjurat mantenir entre tots", ha manifestat el conseller.

Summary: Vila recorda a Colau que la congelació de les tarifes del transport públic per al 2016 encara no està aprovada


El vent d’aquest dilluns ha provocat una incidència elèctrica al Vendrell que ha deixat 1.294 abonats sense subministrament, segons ha informat l’Ajuntament. La majoria d’afectats són residents a la urbanització Oasis i la previsió, assegura el consistori, és que recuperin el servei a primera hora de la tarda. Al mateix temps, el temporal també ha provocat la caiguda d’una caseta metàl•lica del terrat d’un bloc de pisos de la Rambla, la qual va malmès diversos vehicles que hi havia aparcats al carrer però no ha ferit ningú. Finalment, el vent ha fet caure dos arbres i ha provocat el despreniment d’un cable de telefonia.

Summary: Gairebé 1.300 abonats es queden sense llum al Vendrell per una incidència provocada pel vent


El regidor de l'Escala (Alt Empordà) que va permetre una exhibició de l'Exèrcit i la Guàrdia Civil davant el seu càmping aquest divendres ha dimitit. Martí Guillem va posar el seu càrrec a disposició el mateix divendres, però no ha estat fins aquest diumenge que el president del partit a l'Escala, Robert Bosch, li ha acceptat. Bosch reconeix que l'edil es va equivocar "en el moment", però no en el fons, ja que, segons explica, Guillem fa 22 anys que col·labora amb diferents forces de seguretat com els Mossos d'Esquadra, la Policia Nacional, l'Exèrcit i la Guàrdia Civil. El president local del PDeCAT, reconeix que ha pres la decisió "a contracor", però que ho ha fet "pel bé de tots i en la línia que ha marcat el partit", i ha lamentat les pressions que han rebut per part del grup d'ERC a nivell local. Martí Guillem ha deixat de ser regidor del PDeCAT a l'Escala, dos dies després d'haver col·laborat amb l'Exèrcit i la Guàrdia Civil en una exhibició davant el seu càmping. Segons ha explicat el president del partit a nivell local, Robert Bosch, l'edil "no s'ha equivocat en el fons però sí en el moment de fer-ho". "Estem parlant d'una persona que porta 22 anys col·laborant amb forces de seguretat, però no ha triat bé el moment", remarca Bosch. El president local del PDeCAT ha posat en valor la "bona feina" que ha fet Martí Guillem a l'ajuntament i reconeix que ha acceptat la dimissió a contracor, després d'haver-ne parlat amb calma durant tot el cap de setmana. De fet, la mateixa tarda de divendres, un cop va saltar la polèmica, Guillem va posar el seu càrrec a disposició del partit. No hi ha hagut pressions  Robert Bosch ha deixat clar que la decisió d'acceptar la dimissió de Martí Guillem l'ha pres "exclusivament l'àmbit local del PDeCAT". "Ni Marta Pascal ni el president de la Diputació ens han pressionat perquè actuéssim d'una manera o altra", ha reblat. Una pressió que, segons Bosch, sí ha practicat l'agrupació local d'ERC "des del primer moment". "Nosaltres mai hem actuat en relació a les pressions d'altres partits, i tampoc ho hem fet aquesta vegada", ha afegit. Bosch, però creu que la dimissió del regidor "va en la línia de compromís que el partit té amb el procés" i assegura que es tracta de "la millor decisió per a tots". En aquest sentit, ha lamentat "el fet de perdre una persona que ha fet tan bona feina dins el partit" però reconeix que "estan contents perquè és el millor per a tots", ha conclòs. Està previst que aquest dilluns el dimitit regidor comparegui per donar explicacions.

Summary: Dimiteix Martí Guillem, el regidor del PDeCAT que va permetre una exhibició dels militars davant el seu càmping de l'Escala


La número 2 de la candidatura d'ERC per Barcelona, Elisenda Alamany, ha celebrat aquest dimarts l'aprovació per part del Govern de la limitació del preu dels lloguers dels habitatges. En un acte a l'Eixample de Barcelona, Alamany s'ha referit a la mesura com el "decret Capella" i ha afirmat que la consellera de Justícia, Ester Capella, ha fet possible que es puguin regular els preus dels lloguers a Barcelona. "En només cinc anys els preus dels lloguers han pujat un 40%", ha denunciat. Per la seva banda, Capella ha criticat que l'estat espanyol sigui "incapaç" d'entendre la democràcia i davant  la possibilitat que el Congrés suspengui els presos de l'1-O que són diputats, ha promès que "trobaran la manera" perquè puguin exercir les seves funcions.

Summary: ERC treu pit de l'aprovació del Govern per limitar el preu del lloguer: "el decret Capella"


L'alcaldessa de Girona, Marta Madrenas, creu que la promoció del Temps de Flors que ha fet l'Ajuntament és "l'adequada", perquè el certamen ha mantingut les xifres de visitants del 2017. Madrenas subratlla que, en cap cas, allò que vol l'Ajuntament és aconseguir creixements "exponencials" edició rere edició, perquè hi hauria el risc de morir d'èxit. "Hem de procurar no expulsar els ciutadans, perquè la nostra prioritat són els veïns", assegura l'alcaldessa. Pel què fa a les queixes dels hostalers, Marta Madrenas admet que el mal temps ha fet perdre visitants, però també insta el gremi a revisar quina és la promoció del Temps de Flors que ells mateixos han fet per atraure clients. "Tot això és el que haurem d'analitzar per trobar fórmules de millora", ha puntualitzat. Entre d'altres, l'alcaldessa s'ha obert a estudiar si cal incidir en determinats mercats turístics, però ja ha deixat clar que, en cap cas, es farà "una promoció universal" del certamen.

Summary: Madrenas diu que la promoció del Temps de Flors és "l'adequada" i insta els hostalers a revisar la que han fet ells


El jutge ha deixat en llibertat una de les joves detingudes pels aldarulls a Barcelona el passat 18 d'octubre, segons ha anunciat Alerta Solidària i han confirmat a l'ACN fonts properes a la noia. La Xènia va ser detinguda per la Policia Nacional i la seva defensa denuncia manipulació de proves i abús policial. Fa uns dies també va ser alliberada una altra noia, la Paula, detinguda en circumstàncies similars. Des del TSJC s'ha indicat que el magistrat ha acordat la llibertat provisional de la jove amb obligació de personar-se periòdicament davant l'autoritat judicial, prohibició d'acudir a manifestacions de protesta, concentracions o reunions durant la investigació. La causa està oberta per desordres públics i atemptat a l'autoritat.

Summary: En llibertat una de les joves detingudes pels aldarulls a Barcelona


Pràcticament la cinquantena de nens i nenes de la llar d'infants Sant Agustí de Barcelona, que ha tancat les portes sobtadament per un desnonament, ja tenen plaça en alguna altra llar d'infants privada de la ciutat. Així ho ha explicat la portaveu dels pares, Carol Rodríguez, que critica que tot i les declaracions, ni l'Ajuntament de Barcelona, ni el Consorci d'Educació de Barcelona ni la mateixa llar d'infants, s'han preocupat d'aquesta recol·locació i que ''la feinada'' de buscar centre, parlar amb directors i pactar les matrícules les han fet els mateixos pares. Des del Consorci d'Educació, en canvi, s'ha assegurat que s'ha donat suport a les famílies per trobar una escola nova per als infants.  La principal preocupació dels pares és, hores d'ara, que els nens i nenes s'adaptin a les escoles noves. De fet, Carol Rodríguez ha apuntat que alguns d'ells els ha costat aquest primer dia en una escola nova, ja que ''per ells no és fàcil'' i fins i tot, els pares els han hagut d'anar a buscar poca estona després de portar-los. Un cop passi tot aquest procés d'adaptació, ha assegurat Rodríguez, els pares decidiran si emprenen mesures legals contra les directores de la llar d'infants, que han hagut de tancar l'escola per un desnonament.  Rodríguez s'ha mostrat decebuda amb la gestió que ha fet el Consorci d'Educació de Barcelona, l'Ajuntament i la mateixa llar d'infants Sant Agustí, ja que assegura que, tot i que públicament haguessin declarat que els nens estaven recol·locats, no ha estat fins aquest dimarts que els pares han tingut la garantia de tenir plaça per als fills i que ha estat gràcies a la seva feina a contrarellotge.  En canvi, des del Consorci d'Educació de Barcelona s'ha assegurat que s'ha donat suport a totes les famílies que s'han quedat sense llar d'infants, buscant l'oferta existent, tot i no tenir competències en aquest àmbit.  De fet, des del Consorci s'ha explicat que l'escola bressol Pas a Pas, ha obert un grup nou de P2 per absorbir el gran gruix de nens de P2 de la de Sant Agustí. El mateix centre estava pendent de la confirmació d'algunes famílies per obrir un grup nou de P1, possible a partir dels 8-9 infants, i en podia acollir 4 de nadons. 3 nens més d'1 any aniran a partir d'avui a l'escola Drac Xic, mentre que un altre s'ha matriculat a l'escola Marillac, i un darrer a la llar d'infants Gaudí. Segons ha confirmat el consorci aquest dimarts només quedaven entre dues i tres famílies per solucionar l'escolarització dels nens, perquè són famílies que estaven de vacances.  Els pares estan a l'expectativa del desnonament, previst per aquest dimarts a les set de la tarda. Rodríguez ha explicat que les directores han aprofitat els dies de festa de Setmana Santa per buidar el local, i a l'espai en què van atendre infants durant 65 anys pràcticament ja no hi queda res.

Summary: Gairebé tots els nens de la llar d'infants Sant Agustí  de Barcelona han trobat plaça a una altra escola bressol


L'exdirector de l'Unicef per a l'Amèrica Llatina i el Carib, Nils Arne Kastberg, ha alertat dels riscos actuals de fer cas dels polítics que pensen que per ser més rellevants, cal emfatitzar la diferència enlloc d'intentar crear el bé comú. És un dels missatges que ha llançat a una audiència de més de 230 joves menors de 16 anys que han assistit a la taula rodona de 'Migració i col·lectius vulnerables', que ha organitzat l'entitat Acudam al Teatre L'Amistat de Mollerussa. Arne Kastberg, que actualment és membre de la junta de Special Olympics i director de la Fundació 'La Ventana de los Cielos', ha apostat per accions tant senzilles com convidar una família migrant a fer cafè a casa un cop a l'any per lluitar contra les desigualtats. Per Nils Arne Kastberg és "fonamental" tenir clar que alguns polítics, per ser més rellevants creuen que cal emfatitzar la diferència enlloc d'intentar crear el bé comú, i en no valorar el bé comú i només fer-ho amb l'extrem, es corre el risc de "desintegrar" el que uneix la societat. Aquest és un dels principals missatges que ha volgut llançar a una audiència formada, bàsicament per joves menors de 16 anys però també professionals del tercer sector, en el marc d'una taula rodona organitzada per l'entitat Acudam de Mollerussa. Aquest exdirector de l'Unicef ha volgut deixar clar als joves que no han de tenir confiança en cap polític que ''intenti treure el pitjor de les persones" sinó en el que vol "incloure les persones i apel·la al millor de cadascú i vulgui ampliar-se''.  En aquest sentit, Nils Arne Kastberg ha assenyalat que a nivell individual, per combatre les desigualtats en el camp de la migració de les persones és important no pensar que es pot deixar als estats i les autoritats la potestat de resoldre-ho tot en aquesta matèria, perquè és en la "integració on fallem en general". Segons Kastberg fa falta més que una base i per tant, cal un contacte "entre tu i jo". Per això ha apostat per accions senzilles, com aconseguir que estudiants es trobin amb estudiants migrants o que una família n'inviti una altra de migrant a casa seva a fer cafè. "Aquest acte té un impacte enorme", ha afegit, almenys una vegada a l'any. Nils Arne Kastberg ha participat en una taula rodona que també ha comptat amb l'assistència del vicepresident de la Diputació de Lleida i coordinador d'ASPID Lleida, Jordi Latorre, el tècnic de la Secretaria d'Igualtat, Joan Viñals, la membre d'Unim Cultures, una associació d'estudiants de la UdL vinguts de diferents regions del món, Asame Nanoukh, i Joan Ramon Saura, president de la Fundació Verge Blanca i el Banc dels Aliments de Lleida. La taula ha estat moderada pel periodista director de Territoris.cat, Josep Anton Pérez.

Summary: Un exdirector de l'Unicef alerta dels perills d'escoltar polítics que emfatitzen la diferència per ser més rellevants


Acció Cultural del País Valencià presentarà a l'assemblea general d'ELEN (Xarxa europea per la Igualtat Lingüística), que se celebra aquest dissabte a València,  una resolució de condemna a l'empresonament preventiu del vicepresident destituït Oriol Junqueras i dels set consellers així com del president d'Òmnium Cultural, Jordi Cuixart i el de l'Assemblea Nacional Catalana, Jordi Sànchez. L'entitat ha informat a través d'un comunicat que proposarà a  ELEN, integrada per 150 associacions de 22 estats europeus, fer trasllat als respectius parlaments i governs de l'alarma per la "degradació democràtica" a l'Estat espanyol.  L'assemblea estarà presidida pel membre de la directiva d'ACPV, Ferran Suay, actual president d'ELEN i comptarà amb la participació del president de l'entitat, Joan Francesc Mira.  La proposta d'Acció Cultural considera els empresonaments dels 'Jordis' i del Govern destituït com "un greu error polític" i remarca que l'actual situació a Catalunya té l'arrel en un conflicte polític, amb entre 2 i 3 milions de ciutadans partidaris de la independència i un govern espanyol que ha reiterat la negativa al diàleg i la negociació. Al respecte, adverteix que els empresonaments "no poden aconseguir un resultat diferent, sinó que continua alimentant el conflicte". ACPV remarca que aquesta opinió és majoritària entre els actors polítics i socials al País Valencià, i ho sustenta en declaracions del president de la Generalitat Valenciana i el de les Corts Valencianes.  Així mateix, el text alarma sobre l'equiparació de la crítica a l'aprovació de l’article 155 de la Constitució o a l’empresonament preventiu amb l'independentisme. Al respecte, alerta sobre la campanya mediàtica de criminalització de qualsevol crítica a l'actuació del govern espanyol, "consistent en l’intent de reduir la realitat a la dinàmica d’amic-enemic d’alguns teòrics de l’extrema dreta". "La democràcia consisteix precisament en la possibilitat de la crítica al poder, en la pluralitat i en el matís. Acció Cultural del País Valencià (ACPV) és una associació cultural valenciana que, per tant, no és ni forma part del moviment independentista català, però que té uns forts valors democràtics i per això ens alarmen tant l’intent d’equiparar crítica amb enemic, i de respondre a la crítica amb la desqualificació, l’amenaça i l’insult. Aquesta és una dinàmica molt perillosa per a una democràcia", manifesta. L'entitat insisteix en la via del diàleg com a única possible per a fer política en democràcia, i ha afegeix que "si el govern espanyol hagués optat pel diàleg fa anys, quan hi havia damunt la taula una reforma de l’Estatut o un pacte fiscal, no s’hauria arribat a aquesta situació".  ACPV considera que la situació no se solucionarà per "la via de normalitzar la suspensió de l’autogovern, amb empresonaments preventius, ni amb la desqualificació de la crítica democràtica, i que aquesta triple dinàmica conté elements preocupants de potencial erosió de la democràcia més enllà de Catalunya, a més d’una radicalització del discurs polític gens positiva". Per últim, la resolució manifesta que l'estratègia del govern espanyol s'emmarca dins de "la voluntat política de recentralització que no només afecta Catalunya sinó el País Valencià i pot afectar la resta de comunitats autònomes de l’Estat" i no veu casual els diferents recursos del TC a lleis aprovades a les Corts Valencianes en relació a educació, habitatge, dependència, sanitat o drets lingüístics. "Aquesta actitud repressiva, d’autonomia tutelada, no pot desembocar en res més que en un augment de la conflictivitat i en una rebaixa en la qualitat de vida i de l’autogovern dels valencians", assenyala. L'entitat reclama l’alliberament dels presidents d’Omnium Cultural i de l’ANC i del vicepresident i els set consellers empresonats preventivament, i l’obertura d’un procés de diàleg entre els governs espanyol i català. "Altrament, la situació no farà sinó empitjorar, amb efectes molt preocupants no només per a Catalunya, sinó també per al conjunt de l’Estat espanyol", assenyala.

Summary: Acció Cultural durà a la Xarxa europea ELEN la "degradació democràtica" per la presó als 'Jordis' i al Govern destituït


La davalla del nombre de passatgers a l'Aeroport de Girona no s'atura. Segons l'estadística de trànsit del mes de novembre, les instal·lacions de Vilobí d'Onyar han perdut quasi un 20% de viatgers en comparació amb el mateix mes del 2015. En total, l'Aeroport de Girona tanca el novembre amb 50.246 passatgers, un 19,8% menys. La pèrdua de viatgers d'aquest mes també afecta l'acumulat de l'any. Entre gener i novembre, han volat des de Girona 1.625.374 passatgers, un 5,9% menys que durant el mateix període de l'any passat. Fent una projecció de les dades fins a finals de l'any, l'aeroport tancarà el 2016 sense arribar als 2 milions. El nombre d'operacions també han anat a la baixa aquest novembre, n'hi ha hagut un 8,2% menys. L'única nota positiva són les mercaderies, que s'enfilen un 298,5% però tampoc compensen la davallada acumulada d'aquest any, que és del 52,9%. L'Aeroport de Girona continua perdent passatgers mes rere mes. La recuperació de passatgers durant els mesos de juliol i l'agost s'han convertit en un miratge i, en l'acumulat de l'any, l'estadística demostra que durant el 2016 hi ha menys vols i menys viatgers a les instal·lacions de Vilobí d'Onyar. Els mesos de setembre i octubre van reaparèixer les davallades de passatgers i el novembre no ha estat una excepció. Aquest mes s'ha tancat amb un 19,8% de viatgers menys que el mateix mes del 2015. Segons recull l'estadística d'Aena, per la terminal hi han passat 50.246 turistes. I la majoria s'han enlairat o aterrat amb un vol de Ryanair. En concret, 44.901 passatgers han volat amb l'aerolínia de baix cost.  Novembre es tanca, doncs, amb números negatius. I això, de retruc, afecta l'acumulat de l'any. Durant els onze primers mesos del 2016, han passat per les instal·lacions de Vilobí 1.625.372 viatgers, la qual cosa representa un 5,9% menys respecte al 2015. Això farà que, de ben segur, l'any es torni a tancar sense arribar als 2 milions de passatgers.  Apart dels viatgers, l'estadística d'Aena també recull operacions i mercaderies. Aquest novembre, els aterratges i enlairaments també han anat de baixa (n'hi ha hagut 912, un 8,2% menys respecte el mateix mes del 2015). I tenint en compte l'acumulat del 2016, hi ha hagut 18.131 operacions, un 3,6% menys que entre gener i novembre del 2015. L'única nota positiva de l'estadística d'aquest novembre són les mercaderies, que han tingut un repunt del 298,5% arribant a les 8,4 tones. Tot i semblar un percentatge desmesurat, aquest increment del novembre no contribueix a aturar la pèrdua global, també en el trànsit de mercaderies. Segons les dades d'Aena, entre gener i novembre l'Aeroport de Girona ha mogut 45 tones de mercaderies, un 52,9% menys que durant el mateix període del 2015.

Summary: L'Aeroport de Girona tanca el novembre amb 50.246 passatgers, quasi un 20% menys que fa un any


Ryanair ha tornat la meitat dels reemborsaments tramitats a l'abril per vols cancel·lats per la pandèmia de la covid-19 i ingressarà el que queda el 15 de juliol, segons ha informat la companyia aèria en un comunicat. De moment, la línia aèria de baix cost només ha resolt íntegrament els procediments tramitats al març. Els que queden d'abril, el 50%, es pagaran aquest 15 de juliol. A finals d'aquest mes també es preveu tramitar els reemborsaments de tot el mes de maig i de la "major part" de juny. Aquestes xifres inclouen els passatgers que han acceptat bons de viatge o canvis de viatges gratuïts per vols operats per Ryanair entre juliol, agost i setembre. En un comunicat, Ryanair també sol·licita a les agències de viatges online que proporcionin detalls de les reserves no autoritzades, per poder "processar també aquests reemborsaments". Segons diu l'empresa, una "minoria significativa de devolucions" que s'han de tramitar està sent "bloquejada" perquè les agències fan servir "adreces de correu falses i targetes de crèdit virtuals en fer les reserves", que no poden "ser rastrejades fins a arribar al consumidor. Per això, la companyia aèria reclama als clients que encara no han rebut el reemborsament que es posi en contacte amb l'agència per assegurar-se que "ha seguit les indicacions" de Ryanair i per comprovar que està "cooperant" en la tramitació de les sol·licituds.

Summary: Ryanair torna la meitat dels reemborsaments de l'abril i ingressarà a finals de mes els de maig i "gran part" de juny


La Unió Sindical de la Policia Autonòmica de Catalunya (USPAC) ha reclamat al departament d'Interior, en la reunió regional celebrada dilluns 10 d'abril, millorar la rapidesa i la fluïdesa en les comunicacions entre la unitat d'investigació/informació i les patrulles que estan al carrer i posen com a exemple l'actuació arran del tiroteig de Tornabous (Urgell), el 22 de març, quan sis persones van protagonitzar una persecució policial amb intercanvi de trets amb els Mossos. L'USPAC també demana millorar la seguretat al perímetre de la comissaria de la ciutat de Lleida i instal·lar un arc a l'entrada, entre d'altres, i han mostrat la seva indignació pel "constant maltractament" dels agents pel que fa als horaris. En aquest sentit, asseguren que hi ha agents que enllacen torns de nit i de cap de setmana amb el torn de matí del dilluns, la qual cosa, denuncien, afecta negativament la seva salut.  Pel que fa a les Borges Blanques, denuncien que els sotscap de la Comissaria de Districte (CD), ha faltat al respecte a diversos agents i no descarten emprendre accions judicials "si no rectifica la seva actitud". Des del sindicat recorden que tant aquest comanament com el cap de la CD de les Borges "estan sent investigats per irregularitats en la utilització de les càmeres de videovigilància". Sobre la nova comissaria de Mollerussa demanen més informació pel que fa tant a l'inici de les obres com a en quants efectius s'augmentarà la plantilla.  Respecte als ARRO, denuncien manca de seguretat i espai en els furgons ja que no estan preparats, expliquen, per portar el nou material que qualifiquen de "molt bo". Des d'USPAC consideren insuficient el nou material de protecció balístic. Denuncien també deficiències en les instal·lacions de la sala d'Atestats de Trànsit i manca de material en aquesta àrea, sobretot a Lleida i Tàrrega. Finalment, pel que fa a Regional, reclamen que s'acabi el repartiment d'armilles i fundes pendents i denuncien la manca d'efectius en totes les comissaries.

Summary: La USPAC reclama millorar la comunicació entre els Mossos d'investigació i carrer arran del tiroteig de Tornabous


El Govern i els sindicats han pressionat la Moncloa perquè la 'contrareforma laboral' inclogui la recuperació de les autoritzacions administratives als Expedients de Regulació d'Ocupació. En la inauguració de les jornades de 'Gestió estratègica de plantilles' d'APD, el secretari de Treball, Josep Ginesta, ha dit que la Generalitat "vol la responsabilitat" de decidir en les crisis empresarials. En una taula rodona, els líders dels sindicats majoritaris, Javier Pacheco i Camil Ros, han demanat que es redefineixin les causes objectives dels acomiadaments. Salvador Guillermo, de Foment del Treball, ha acceptat canvis a la norma però ha alertat que les autoritzacions d'ERO poden encarir els acomiadaments per les empreses "en dificultats". Durant el seu discurs, Josep Ginesta ha reclamat també que la derogació parcial de la reforma laboral reforci la capacitat negociadora dels agents socials per "tornar a les regles del joc" prèvies al 2012. "Les vies unilaterals en el mercat de treball ens porten a solucions provisionals, problemàtiques i conflictives", ha assegurat. A més, Ginesta ha demanat que es recuperin els salaris de tramitació, els que es generen en casos de judicialització d'acomiadaments, i que es resolgui la proliferació de contractes temporals en frau de llei.  Derogació imprescindible En la taula rodona que ha enfrontat sindicats i patronal, els líders de CCOO i UGT, Javier Pacheco i Camil Ros, han demanat que es redefineixin les causes objectives dels acomiadaments i que s'estableixin mecanismes per controlar-los perquè, ara mateix, algunes són "difícils de mesurar" com la previsió de possibles pèrdues de l'empresa en el futur. Els sindicalistes també han reclamat a la Moncloa que aprofiti la 'contrareforma' per reforçar el paper de la medicació i de l'administració perquè no s'utilitzi la normativa per acomiadar els treballadors amb més antiguitat per després substituir-los per empreses multiservei. "Hem de parar de parlar de com contractem el més precari possible i com acomiadem de la manera més barata possible per fer un marc de contractació que es basi en la flexibilitat però no com a element de precarietat", ha dit Ros, que ha assegurat que els ERO s'han "disparat" a Catalunya després que la reforma laboral prescindís de l'autorització administrativa. Pacheco ha insistit que recuperar l'escenari anterior al 2012 permetrà no només pal·liar els efectes dels acomiadaments sinó que donarà mecanismes als governs per intervenir en la política industrial i d'empresa del país davant de les causes objectives per acomiadar que al·leguen les grans multinacionals i que "s'escapen de tot control". "Hem entregat les regnes per intervenir en casos de crisi", ha lamentat el secretari general de CCOO a Catalunya. Negociació sense línies vermelles La patronal ha assegurat que el control administratiu dels acomiadaments col·lectius podia servir com a incentiu perquè l'acord amb els sindicats sigui imprescindible i, per tant, els ERO s'encareixin perjudicant encara més les empreses amb dificultats. Segons el secretari adjunt de Foment del Treball i director d'Economia de Foment del Treball, Salvador Guillermo, l'autorització administrativa no és necessària perquè els tribunals ja s'encarreguen de les il·legalitats que es puguin cometre en aquests acomiadaments col·lectius. En general, Guillermo ha acceptat que hi hagi modificacions "des del consens" a la norma laboral del 2012 però ha reclamat negociar sense "línies vermelles" i fixar com a objectiu l'augment de la productivitat i no només l'increment del salari dels treballadors. El representant de Foment del Treball ha opinat que cal dotar de "flexibilitat" el mercat de treball perquè l'entorn econòmic és "bastant alterable", tal com es demostra amb la paralització econòmica del nord d'Itàlia per l'expansió del coronavirus.

Summary: El Govern i els sindicats pressionen la Moncloa perquè la 'contrareforma laboral' recuperi les autoritzacions pels ERO


Ja fa un any que es va posar en marxa el Programa Niu, un sistema articulat des del serveis socials de l'Ajuntament de Granollers per evitar que dones embarassades en situació de risc social veiessin com la DGAIA els retirava el nadó. Les treballadores socials de l'Ajuntament van detectar un parell d'aquests casos i van posar en marxa un sistema d'acompanyament i de suport a aquestes dones. En el primer any, s'han atès un total de 21 dones, la meitat han patit abandonament de la parella durant l'embaràs, i a més, set de cada deu no han tingut una xarxa familiar ni d'amistats estable. El programa contempla l'acompanyament per part d'una treballadora dels serveis socials i un espai de teràpia grupal amb altres mares en situacions semblants. Les mares que s'atenen en aquest programa estan en risc de perdre l'habitatge, o, en algun cas, ja l'han perdut. També s'atenen casos de violència masclista o de consum de tòxics. Quan el sistema de serveis socials detecta un d'aquests casos, s'activa tot el Programa Niu d'acompanyament per evitar la retirada de la custòdia.  L'Ajuntament, fins i tot, els ofereix suport legal per resoldre consultes jurídiques en relació a la filiació del nadó. Moltes d'aquestes dones, concretament quatre de cada deu, han patit algun tipus de violència, ja sigui violència familiar o violència masclista.  "Treballem conjuntament amb el sistema sanitari, que és una de les mancances que hem detectat. Hi havia mares que anaven a les llevadores i les llevadores no acabaven de detectar aquestes situacions, nosaltres hem de fer l'enllaç entre el sistema sanitari i els serveis socials", ha explicat en roda de premsa aquest dimarts al matí Clara Barranco, una de les treballadores dels serveis socials que ha impulsat aquest programa.  Els canvis hormonals de l'embaràs i la situació de risc social provoca en moltes d'aquestes dones un descens en picat de l'autoestima. Això, segons les treballadores socials, acaba derivant en el silenci. Les dones no explicaven la situació que estaven vivint.  Durant aquest any, s'han pogut establir els criteris per considerar un embaràs de risc social, s'ha establert un sistema comú de cribratge i s'ha determinat el circuit de detecció i actuació. El Programa Niu es difondrà a través de revistes especialitzades i fins i tot ja s'ha presentat a les jornades estatals materno-infantils de l'Hospital Sant Joan de Déu amb l'objectiu que més municipis catalans el puguin posar en marxa.  "Ara estem fent tot el procés d'avaluació i tenim la intenció de fer difusió amb resultats i explicar que invertir hores i esforços val la pena, i que realment s'obtenen bons resultats", assegura Barranco, que espera que el programa es pugui implantar a altres ciutats. L'atenció va des de l'embaràs fins que el nadó té 12 mesos, tot i que s'analitza cada cas de forma individual.

Summary: El programa d'atenció a embarassades en risc social de Granollers tanca el primer any amb 21 dones ateses


El tribunal que jutja el 'cas Nóos' ha modificat el calendari de declaracions i ha avançat la compareixença de la infanta Cristina al 19 de febrer, quan estava prevista pel 26, segons ha informat el Tribunal Superior de Justícia de les Illes Balears. La germana del rei Felip VI està acusada de cooperar en dos presumptes delictes fiscals del seu marit, Iñaki Urdangarin, que declararà el dimecres 24, mentre que el seu exsoci a Nóos, Diego Torres, ho farà un dia abans, el 23. El Tribunal Superior de Justícia de les Illes Balears ha puntualitzat que aquest calendari de declaracions és provisional i que les dates poden canviar en funció del desenvolupant el judici.  Dimarts passat es va reprendre el judici amb les compareixences de l'exdirector general d'Esports, José Luis 'Pepote' Ballester, dimecres van declarar els alts càrrecs del govern balear de Jaume Matas, Gonzalo Bernal, Juan Carlos Alía i Miguel Ángel Bonet, i aquest dijous li ha tocat el torn a l’expresident balear. El tribunat ha programat pel dimarts 16 prestaran declaració l'exdirector de l'Institut Valencià de Finances, Jorge Vela, i la responsable jurídica de la Ciutat de les Arts i les Ciències de València, Elisa Maldonado. Per dimecres dia 17 s'han programat les declaracions de l'exdirector de la Ciutat de les Arts i les Ciències de València i exsecretari de Turisme del País Valencià, Luis Lobón i el dijous 18 declararan l'exvicealcalde de l'Ajuntament de València, Alfonso Grau, i la l'exconsellera delegada de la candidatura olímpica Madrid 2016, Mercedes Coghen. El 19 de febrer compareixerà de la infanta Cristina, el 23 ho farà Diego Torres, el 24, Iñaki Urdangarin, i finalment el dia 25 prestarà declaració l'assessor fiscal Salvador Trinxet.

Summary: El tribunal avança al 19 de febrer la declaració de la infanta Cristina


Ripoll organitzarà una jornada participativa amb tallers sobre temes com la convivència i la diversitat cultural el dia 16 d'agost. És el format escollit per l'Ajuntament i la resta d'institucions locals coincidint amb el primer any dels atemptats de Barcelona i Cambrils. Aquells fets van commocionar la capital del Ripollès després de descobrir-se que al capdavant de la cèl·lula jihadista hi havia l'imam de Ripoll, Abdelbaki Es Satty, i que els joves que es van radicalitzar vivien al municipi. L'alcalde ha explicat que no volen que sigui "una acte trist" sinó subratllar el treball que s'està fent per construir una "societat millor" on prevalguin valors com la igualtat i el respecte a la diversitat. El 17 d'agost hi ha previst participar en l'acte unitari que es farà a Barcelona i es posaran autocars per a aquells ciutadans i entitats que hi vulguin anar. L'alcalde ho ha explicat durant el balanç dels onze mesos de feina del nou model de convivència amb les diferents taules de treball. Un model que se centra en el concepte de "construcció de pertinença" ciutadana i que s'exportarà a tot Catalunya.

Summary: Ripoll farà una jornada participativa amb tallers el dia 16 d'agost coincidint amb el primer any dels atemptats


Aprofitant l'any electoral de les cambres de comerç, des de la Cambra de Tortosa treballen amb "l'objectiu" que tots els sectors i "tots els territoris" de les Terres de l'Ebre estiguin representats en el nou plenari, un plenari que passarà de 28 a 21 membres per ser "més operatiu i àgil". Tot i que la comarca de la Terra Alta i alguns municipis de la Ribera d'Ebre formen part de la Cambra de Comerç de Reus, la "reivindicació històrica" perquè l'empresariat de les quatre comarques s'aglutini sota el paraigües de l'ens tortosí pot trobar en les properes eleccions una nova oportunitat. La petició però l'hauria de fer la majoria d'empresaris afectats (dues terceres parts), els de la Terra Alta i nord de la Ribera d'Ebre a la cambra reusenca.  Des de Tortosa consideren que el canvi és una qüestió "que acabarà caient pel seu propi pes". I és que molts empresaris acaben demanant l'execució de les seves gestions des de Tortosa, per proximitat. La col·laboració entre les dues cambres per facilitar el dia a dia dels empresaris és una realitat però des de l'ens tortosí defensen que la realitat territorial no té res a veure amb la que existia fa un segle, quan es van crear les primeres cambres de comerç. De fet, l'abast de Cambra de Comerç de Reus la delimiten els antics partits judicials de Reus, Montblanc, Falset i Gandesa - resolució de la direcció general de Comerç, Indústria i Treball, del 14 de juny de 1912-, però la vegueria ebrenca és ara una realitat econòmica i social que es veu esquinçada amb l'actual delimitació cameral.  La Cambra de Comerç de Tortosa ja participa activament en moltes de les activitats que es fan en aquests municipis i defensen que "la millor manera de donar servei a les empreses i generar llocs de treball és vincular-les al territori que li correspon", ha defensat el president de l'ens tortosí, José Maria Chavarria. "La història s'ha d'anar  corregint poc a poc i cal que la gent de la Terra Alta i la Ribera d'Ebre estiguin convençuts i els hem de convèncer perquè políticament i econòmicament interessa", ha afegit.  L'agenda 2018 de la Cambra de Tortosa La Cambra de Tortosa, pendent de l'esdevenir de les eleccions, ha reparat diferents activitats i missions d'exportació per al 2018. Per una banda, ha presentat una nova borsa de treball, amb més visibilitat per a les ofertes i els candidats, nous cursos de formació i programes d'ajuts a través dels quals les empreses poden rebre entre 3.500 i 9.000 euros en concepte de projectes d'innovació, tecnologia o expansió. També s'estrenarà els cafè-cambra, petites trobades dels associats amb empresaris de primera línia de diferents sectors. Finalment, se seguirà treballant per ajudar a la inserció laboral dels joves ebrencs, menors de 30 anys, que ni estudien ni treballen. N'hi ha identificats més de 900 al territori i durant el 2017 la Cambra de Comerç de Tortosa va participar en l'orientació i formació d'uns 300. També ofereixen bonificacions a les empreses que contractin alguns d'aquests joves formats per l'ens cameral, per un mínim de 6 mesos. L'ajuda és de gairebé 5.000 euros.  Noves missions Pel que fa les missions empresarials, es mantindran les que es fan al Marroc, Guinea Equatorial, Camerun i la Xina i s'iniciaran contractes amb Guinea Bissau. Al Marroc es treballa sobretot amb el sector agroalimentari de la regió de l'Algadir i amb projectes d'energies renovables a la regió desèrtica de Rachidia. A la Xina es treballa amb operacions directes i inverses en el sector gourmet.

Summary: La Cambra de Tortosa reivindica la representació de l'empresariat de les totes comarques ebrenques


La presidenta del Parlament, Carme Forcadell, ha rebut aquest dijous en audiència el cònsol general dels Estats Units d'Amèrica a Barcelona, Marcos Mandojana, i el cònsol americà per a afers polítics i administratius, Adam Smith. La reunió havia estat demanada pel consolat, per tal de conèixer personalment la nova presidenta de la cambra catalana. Mandojana, de fet, ja es va reunir amb la seva predecessora, Núria de Gispert, el passat 4 de setembre del 2015, unes setmanes després d'haver començat a desenvolupar les tasques de cònsol general. Ni Mandojana ni Forcadell han volgut fer declaracions després de la trobada, que ha estat marcada pel caire "protocol·lari" habitual en aquestes reunions. Des que és presidenta, Forcadell s'ha reunit amb els cònsols d'Estats Units i de França, amb el degà del cos consular a Barcelona i amb l'ambaixador suís a l'estat espanyol.

Summary: Forcadell rep en audiència el cònsol dels Estats Units a Barcelona


El conseller de Treball i Afers Socials, Chakir El Homrani, ha recordat aquest dilluns als mandataris europeus que més del 85% dels refugiats actuals ja són fora de la Unió Europea, en països en vies de desenvolupament, i, per tant, ja estan "externalitzats". Per això, no ha volgut valorar la proposta de diversos països europeus de crear camps de refugiats fora de les fronteres de la UE, fins a conèixer els detalls que se sabran aquesta setmana. En tot cas, ha dit que no es pot tancar els ulls davant de les necessitats actuals dins de la UE i cal aplicar la normativa de protecció dels drets humans i dels refugiats que vinculen a tots els països europeus. A més a més, ha dit que per fer una acollida en condicions s'ha d'acompanyar de drets de protecció internacional i drets de ciutadania, per incloure els refugiats en els cercles d'inclusió i treball. Finalment, ha demanat una reflexió sobre les exportacions d'armes que generen els conflictes que provoquen fugides de refugiats, i ha recordat que Espanya és el setè exportador mundial d'armes.

Summary: El conseller Homrani recorda que més del 85% dels refugiats ja són fora de la UE


El govern andorrà ha aprovat un decret per establir mesures excepcionals i de caire preventiu davant l'evolució del coronavirus. Així, es crearà un comitè tècnic per fer un seguiment diari de les accions adoptades i analitzarà si en calen de noves. Entre d'altres mesures, s'ha acordat suspendre aquells esdeveniments de qualsevol tipus en què es prevegi una participació de més de mil persones. També es contempla la mobilització de professionals de l'àmbit de la salut que es trobin de vacances i que, temporalment, hauran d'estar localitzables a una distància màxima del Principat de vuit hores. L'objectiu és controlar la cadena de transmissió i protegir especialment la població més vulnerable, així com els professionals sanitaris. El cap de govern d'Andorra, Xavier Espot, ha recordat que actualment no hi ha transmissió comunitària del virus al país i que l'activitat no s'hi ha vist afectada. Tot i això, ha apel·lat "a la responsabilitat i sentit comú" de la població i ha recordat que si hi ha persones que han viatjat o tenen previst desplaçar-se a zones de risc ho han de comunicar a les autoritats sanitàries. D'entre les mesures destinades a la població en general, s'estipula que tant el confinament a domicili com l'aïllament hospitalari seran obligatoris quan així ho indiquin els responsables de la prevenció i tractament dels casos de covid-19.  Pel que fa a la protecció de la gent gran i dels col·lectius més vulnerables a la infecció per coronavirus, es limitaran el nombre de visites a les residències i centres de dia a un familiar per cada usuari i no es permetrà l'entrada de persones del seu entorn, així com als treballadors d'aquests centres, que presentin simptomatologia respiratòria, gripal o febre, hagin estat en zones de risc en els últims catorze dies o hagin tingut contacte estret amb un cas probable o confirmat de coronavirus.  A més, durant els pròxims dies es suspendran als centres sociosanitaris i centres de dia les activitats de grups que provinguin de l'exterior, amb l'objectiu d'evitar l'afluència massiva de persones de fora. Així mateix se suspendran temporalment les excursions i sortides grupals a l'exterior. D'altra banda als centres sanitaris i sociosanitaris s'habilitarà una única via d'accés per controlar les entrades i sortides. També es tindrà un control de registre dels visitants amb la finalitat d'augmentar l'eficàcia de l'estudi de contactes en casos de contagi. En el cas dels centres d'ensenyament, inclosos les escoles bressol, s'ha acordat que tots els infants o joves que presentin simptomatologia associada al covid-19 romanguin a les seves llars. A més, en el cas que els símptomes apareguin a l'escola, es trucarà als seus pares o tutors per tal que se'ls reculli. També s'ha decidit anul·lar totes les sortides programades pels diferents centres escolars o d'ensenyament durant els pròxims dies, així com les practiques en centres sanitaris o sociosanitaris. El govern andorrà també ha acordat anul·lar els desplaçaments del personal de l'administració i de representants polítics a les zones considerades de risc. També es demanarà als treballadors públics que comuniquin si han viatjat per motius personals a algun d'aquests llocs i s'identificarà als que puguin ser més vulnerables a la malaltia per adoptar mesures de protecció específiques per a cada cas. Finalment, es donaran recomanacions a tots ells, especialment els que estan en contacte amb la ciutadania. També s'ha acordat que l'executiu estigui en diàleg constant amb el sector econòmic, tant per traslladar i acordar les mesures que s'estableixin com per avaluar les repercussions econòmiques d'aquesta situació conjuntural. De fet, el ministre andorrà de Presidència, Economia i Empresa, Jordi Gallardo, es reunirà aquest dijous una reunió amb representants de la Confederació Empresarial Andorrana. Mentre, des del ministeri de Salut recorden que es recomana no viatjar a les zones de risc de la malaltia.

Summary: Andorra acorda suspendre els esdeveniments on s'hi apleguin més de mil persones com a mesura preventiva pel coronavirus


Les detencions formen part de la investigació policial per localitzar l'origen dels productes que es venen al carrer ACN Barcelona.-La Guàrdia Urbana de Barcelona i la Unitat de Vigilància Aduanera de l'Agència Estatal de l'Administració Tributària ha detingut tres persones que es dedicaven a distribuir material falsificat i complements per falsificar productes destinats a la venda ambulant no autoritzada. Els tres detinguts proveïen als venedors directament al carrer i durant la detenció se'ls va decomissar 20.500 logotips de marques sabatilles esportives, 1.771 logotips metàl·lics de  primeres marques de bosses de mà, 300 logotips de marques de roba i 400 peces de roba d'equipament esportiu d'equips de futbol de primera divisió. Aquests distribuïdors oferien directament els productes als venedors ambulants no autoritzats a mesura que l'anaven necessitant i d'aquesta manera no havien de desplaçar-se als punts de distribució dels proveïdors, situats normalment fora de la ciutat de Barcelona i que estan sent objecte de la pressió dels cossos policials per trobar l'origen dels productes falsificats.   Les detencions, que es van realitzar setmana passada al centre de Barcelona, forma part de les investigacions iniciades el mes de març per part de la Guàrdia Urbana de Barcelona i la Unitat de Vigilància Aduanera amb l'objectiu de localitzar l'origen dels productes que es venen a través de la venda ambulant no autoritzada.   La investigació conjunta va facilitar que a principis de juliol es realitzessin registres en dos pisos, un de Barcelona i l'altre de Badalona, on es van decomissar 400 etiquetes adhesives i 628 xapes de diferents marques destinades a la falsificació dels productes, 2.400 euros en efectiu, i 446 productes electrònics de procedència il·lícita (telèfons mòbils, ordinadors portàtils, tauletes electròniques, reproductors MP4, Playstations, entre d'altres). En el transcurs del dispositiu es van detenir a dos persones per un presumpte delicte contra la propietat industrial.    Les investigacions també van facilitar la intervenció en un magatzem de Badalona, que també proveïa material destinat a la venda ambulant no autoritzada. En aquest registre es van localitzar 1.500 parells de sabatilles esportives de primeres marques prefalsificades es va detenir una persona i dos persones més van ser investigades per un delicte contra la propietat industrial.   El valor estimat del material decomissat podria arribar als 400.000 euros, el que suposa una de les operacions més importants que s'han portat a terme fins ara a la ciutat de Barcelona, segons apunta l'Ajuntament de la capital catalana. Les investigacions continuen obertes i no es descarten més detencions.

Summary: Tres detinguts a Barcelona per distribuir material falsificat destinat a la venda ambulant


El president del PP a Catalunya, Alejandro Fernández, ha afirmat que "el gran obstacle que tindrà sempre Torra i qualsevol separatista és la llei, l'Estat de dret i la democràcia, que és allò contra el que ells combaten". És la resposta dels populars a les paraules del president Quim Torra en una entrevista a Vilaweb, on assegura que l'autonomia ha esdevingut "un dels grans obstacles per a la independència". En declaracions als mitjans aquest diumenge a Tarragona, Fernández també ha acusat la vicepresidenta del govern espanyol, Carmen Calvo, de ser un "bomber piròman" per haver demanat tranquil·litat arran de la polèmica generada al voltant del rei Felip IV. "Si ells volen calma haurien de ser els primers a aportar-la", ha dit. Fernández ha opinat que l'Estat Espanyol té "una de les millors democràcies del món" i que el president Quim Torra hauria de redefinir la seva política. Així mateix, ha dit que el "separatisme" amb la "complicitat" del govern espanyol fa mesos que ha engegat una estratègia per "blanquejar delictes greus", buscant la impunitat amb la reforma del delicte de sedició i per "erosionar" la monarquia. "Diuen els seus impulsors que aquesta estratègia hauria de servir per pacificar Catalunya i per aconseguir una reconciliació. Nosaltres diem que això és radicalment fals, la reconciliació mai arriba a través de la impunitat o el blanqueig dels delictes, sinó que arriba a través de la justícia, la llei i, en conseqüència, de la concòrdia", ha manifestat el popular. Per aquest motiu, ha afirmat que "mai" donaran suport a les peticions d'indults dels polítics empresonats ni a la reforma del delicte de sedició. També ha defensat la figura del rei Felip VI arran de la polèmica generada per la trucada del monarca al president del Consell General del Poder Judicial (CGPJ), Carlos Lesmes, per expressar-li que li hauria "agradat" ser a l'acte d'entrega de despatxos a la nova promoció de jutges de l'Escola Judicial, que es va celebrar a Barcelona. El govern de Pedro Sánchez va decidir que el rei no hi assistís adduint motius de seguretat. De fet, la vicepresidenta Carmen Calvo va demanar dissabte tranquil·litat arran de la polèmica entorn al rei i la seva absència a l'acte de lliurament de despatxos a l'Escola Judicial de Barcelona. "La petició del Calvo i el conjunt del govern d'Espanya podria semblar raonable, però s'ajusta perfectament a la definició del bomber piròman, que es dedica a cremar-ho tot i després pretén ser qui apaguin foc. Si ells volen calma, haurien de ser els primers a aportar la serenitat, el bon govern i el diàleg amb l'oposició", ha subratllat Fernández que també ha acusat al govern espanyol de "cremar" constantment els "ponts".

Summary: Fernández a Torra: "El gran obstacle que tindrà qualsevol separatista és la llei, l'Estat de dret i la democràcia"


La Plataforma per la Llengua ha alertat que el govern espanyol "pot estar buscant la divisió" a les aules de les escoles de Catalunya segons la llengua vehicular que els pares triïn per als seus fills. Ho ha dit després que hagi transcendit que el Ministeri d'Educació estudia incloure una casella per triar el castellà com a llengua vehicular en les preinscripcions d'escolarització fent valer l'article 155. L'entitat alerta que això "trencaria un consens" de més de tres dècades "àmpliament avalat" pels agents educatius i socials en què el català ha actuat com a "llengua comuna" a l'escola i ha permès que la llengua fos una "eina de cohesió social". El president de la Plataforma per la Llengua, Òscar Escuder, ha considerat la mesura una "ocurrència incendiària" perquè "no hi ha res que divideixi més que separar els nens a les escoles segons la seva llengua". L'entitat opina que a la pràctica la mesura "no es podria aplicar", per la qual cosa "només comporta la irresponsable voluntat d'atiar un incendi social". El que busquen, indica Escuder, és "recuperar aquella vella idea d'espanyolitzar els alumnes catalans" aprofitant "el cop d'estat en forma d'article 155". El president de la Plataforma per la Llengua també ha explicat que la campanya 'La llengua no es toca', engegada per rebutjar l'article 155 i la implantació de mesures que vagin en contra de la llengua pròpia ja ha recollit prop de 41.000 signatures. La Plataforma per la Llengua també exposa que fa dues setmanes el Parlament Europeu va aprovar una resolució que anima els estats a protegir la diversitat lingüística i que es promocioni l'ensenyament de les llengües regionals com a forma per evitar les discriminacions lingüístiques a la UE. A parer de l'entitat, la mesura que estudia l'executiu espanyol "va en contra d'aquesta proposta" i "vulnera" l'article 6 de l'Estatut de Catalunya, que estableix que el català és "la llengua normalment emprada com a vehicular i d'aprenentatge en l'ensenyament". A més considera que també "ataca frontalment" la Llei de Política Lingüística i de la Llei d'Educació de Catalunya, que fixa com un principi rector del sistema educatiu la inclusió escolar i la cohesió social. Escuder ha subratllat que el model actual "parteix d'una situació d'anormalitat" del català i ha afirmat que la immersió lingüística ha aconseguit normalitzar-la. Així, ha recordat que la primera aplicació de la immersió es va fer l'any 1983 a 19 escoles públiques de Santa Coloma de Gramenet, on la majoria d'alumnes eren castellanoparlants. A parer de l'entitat, sense el sistema d'immersió la societat catalana correria "dos grans perills", un risc "molt elevat" de segregació social i lingüística i, de retruc, un problema "greu" de fractura social, i una "incompetència lingüística" en llengua catalana dels alumnes de famílies castellanoparlants que no tenen ocasió de parlar-la i desenvolupar-la en el seu entorn familiar més pròxim.

Summary: Plataforma per la Llengua acusa el govern espanyol de voler "separar i adoctrinar" els alumnes catalans


El Departament de Salut ha fet 567 proves PCR per detectar persones amb covid-19 al Besòs aquest dilluns. Les proves estan destinades a 8.000 persones residents en un clúster específic de carrers, en la zona delimitada per Rambla Prim, Llull, Ramon de Penyafort i Jaume Huguet. La iniciativa preveia fer-ne 400 diaris des d'aquest dilluns fins al dimecres, de les nou del matí a les set del vespre. Les proves se sumen a les 836 realitzades aquest cap de setmana a Torre Baró, un altre dels barris amb una major incidència del coronavirus en les últimes setmanes.

Summary: Salut fa 567 proves PCR el primer dia de cribratges al Besòs


El primer secretari del PSC, Miquel Iceta, ha celebrat l’acord al que ha arribat la comissió bilateral PSC-PSOE perquè permetrà als militants dels socialistes catalans participar “en peu d’igualtat” al congrés del PSOE. Iceta ha fet aquestes declaracions durant la inauguració del primer Consell d’Igualtat del partit, on ha anunciat que l’acord era una “molt bona notícia per als socialistes de tota Espanya”. El socialista ha posat en valor que han estat “capaços de vèncer dificultats” i s’ha imposat la “necessitat de fer bé les coses”. L’acord al que ha arribat la comissió bilateral contempla que els militants del PSC participaran del procés congressual i les primàries a través de la inscripció en un cens específic.

Summary: Iceta celebra que els militants del PSC podran participar “en peu d’igualtat” al congrés del PSOE


El primer secretari del PSC, Miquel Iceta, considera que el règim de presó preventiva que el jutge del Tribunal Suprem Pablo Llarena va imposar a nou dels processats en el cas de l’1-O “està durant massa” i que tots plegats haurien d’estar ja en llibertat. Ho ha fet des del “respecte” a la decisió judicial i recordant, a més, que aquesta és una decisió que haurà d’abordar el Tribunal Suprem des de la independència. En tot cas, ha apuntat que personalment “no acaba de veure” que els fets que es jutjaran encaixin amb el “delicte de rebel·lió” que consta a la instrucció del cas, i ha rebutjat les apel·lacions a un possible indult perquè al seu entendre impliquen prefigurar una condemna i subvertir la presumpció d’innocència. Ha fet totes aquestes manifestacions en un esmorzar informatiu a Madrid on ha destacat el canvi de tarannà que ha implicat l’arribada de Pedro Sánchez a La Moncloa i els acords assolits amb la Generalitat. “lLantiinflamatori del doctor Sánchez funciona”, ha sentenciat.

Summary: Iceta creu que la presó preventiva per l'1-O “està durant  massa” i que els fets no encaixen amb el delicte de rebel·lió


El Tribunal Suprem (TS) ha fallat a favor dels presumptes piròmans de l'incendi d'Horta de Sant Joan (Terra Alta) i estima que siguin jutjats per un jurat popular. En la resolució dels recursos de cassació que havien presentat les seves defenses, l'alt tribunal considera que ha de prevaldre la llei vigent del moment que es van cometre els fets (juliol de 2009) i que no es aplicable la reforma del Codi Penal de 2015, en la qual l'Audiència de Tarragona sustentava la seva decisió de fer un judici amb tribunal professional. El Suprem insta a l'Audiència de Tarragona a refer els tràmits perquè la causa sigui enjudiciada per un jurat popular i això obligarà a refer tot el procediment. La fixació d'una data per al judici torna a quedar enlaire i es retardarà l'enjudiciament del cas, possiblement, entre un i dos anys més. El Suprem ha estimat els recursos de cassació presentats pels advocats de Juan Antonio Paz i Lorenzo Forner, els dos presumptes piròmans que haurien provocat l'incendi als Ports d'Horta de Sant Joan, el juliol de 2009, foc en qual van morir cinc bombers GRAF i un més va resultar greument ferit. Com havien fet ja quatre anys enrere, les defenses de Paz i Forner van recórrer al maig la decisió de l'Audiència de Tarragona de celebrar el judici amb un jurat professional.  L'Audiència de Tarragona havia argumentat que la reforma del Codi Penal, que deixa sense efectes la Llei Orgànica del Tribunal Jurat (LOTJ 5/1995), encomana a jurats professionals l'enjudiciament dels delictes d'incendi forestal, "per la complexitat inherent d'aquest tipus de delictes i la necessitat que la investigació sigui el més àgil possible". El Suprem estima que la llei aplicable "és la vigent en el moment dels fets" i que, per tant, el delicte d'incendi sí és competència d'un jurat popular. Els advocats defensors dels presumptes piròmans també havien al·legat davant del Suprem que no hi ha cap disposició legal que desestimi un jurat popular quan la causa "és complexa". Finalment, el TS ha qualificat "d'irrellevant" la "complexitat" del cas, un dels arguments de l'Audiència provincial per fer un judici professional. A més, basant-se en la seva pròpia jurisprudència, l'alt tribunal defensa que s'ha de jutjar un delicte d'incendi del qual deriven diversos delictes d'homicidi imprudent i de lesions. Per tot plegat, la resolució del Suprem, a la qual ha tingut accés l'ACN, "anul·la i deixa sense efecte" el mandat del tribunal provincial. Com el cas no ha estat tramitat des del principi amb les normes procedimentals d'un jurat popular, el TS requereix que es faci ara. El judici, per tant, segons fonts de la defensa que ha consultat l'ACN, es podria retardar fins al 2019 o el 2020.

Summary: El Suprem accepta que els presumptes piròmans de l'incendi d'Horta siguin jutjats per un jurat popular


Un home ha ingressat a presó per cometre tres atracaments a estancs de la ciutat de Tarragona en tot just quinze dies. El primer va passar el 14 d’octubre al barri de Bonavista quan el lladre va entrar a l’establiment vestit amb un gorra i ulleres de sol i va saltar el mostrador. Armat amb un ganivet, l’home va amenaçar les treballadores per sostraure la recaptació de la caixa enregistradora. Només vuit dies després, l’individu va tornar a atracar l’establiment amb el mateix ‘modus operandi’, però aquest cop amb un ganivet diferent. El tercer atracament va tenir lloc a Torreforta el 29 d’octubre passat i, tant la descripció del lladre com la seva manera d’actuar, coincidien amb l’autor dels dos robatoris anteriors.  Després d’obrir una investigació, els agents van poder identificar el presumpte autor dels robatoris i localitzar-lo aquell mateix dia al barri de Campclar. Els mossos van detenir-lo i, en l’escorcoll, van trobar amagats els diners sostrets a l’establiment de Torreforta.  L’home té 42 anys i acumula cinc antecedents policials. Per aquest motiu, la investigació continua oberta ja que no es descarta que se’l pugui relacionar amb altres robatoris de les darreres setmanes.

Summary: Ingressa a presó per tres robatoris a estancs de Tarragona en quinze dies


En l’edició d’enguany, amb un centenar de figurants, s’incorporen els camells dels Reis Mags ACN L'Espluga de Francolí.-Els carrers del nucli antic de L'Espluga de Francolí (Conca de Barberà) s’han convertit aquest dissabte en un poble que simbolitza la Judea de fa 2.000 anys. El pessebre vivent que representen bianualment més d’un centenar de figurants del municipi incorpora diverses novetats a l’edició d’enguany, que farà representacions fins diumenge. Per primera vegada, el recorregut està decorat des del principi fins al final i no es basa en escenes aïllades. D’altra banda, a més de les gallines, cavalls o cabres que participen en la representació, aquest any  un dels protagonistes principals és el camell que forma part de l'escena de l’arribada dels Reis Mags. El coordinador del pessebre vivent, Xavier Lozano, destaca que la peculiaritat és que les representacions són “estàtiques”. “Els actors estan congelats, són com figures de ceràmica, com les del pessebre”, ha destacat Lozano, que ha assegurat que això és un fet “únic” a les comarques tarragonines. El recorregut comença al carrer Penitents del municipi i, un cop dins el pessebre, fan una visita pels carrers del recorregut al barri del Capuig i a l’Antic Castell de l’Espluga. A diferència de les edicions anteriors, el pessebre ja no ofereix escenes aïllades, sinó que tot el recorregut està tematitzat. En total, a les representacions hi participen més d’un centenar de persones, entre actors i actrius i els encarregats del disseny de vestuari o el muntatge dels decorats, que es fa dues setmanes abans de la primera representació. Hi ha programades 5 representacions diàries entre aquest dissabte i diumenge per alleugerir les cues. Les entrades es venen al preu de 3 euros i les representacions comencen a la tarda. A l’última edició, al 2013, el pessebre va rebre la visita de 2.000 persones en dos dies. Lozano ha explicat que enguany esperen repetir la xifra de participants, tot i que admeten que tenen ambició i volen créixer. Segons el coordinador del pessebre, les representacions “donen a conèixer el nucli antic” del municipi i funcionen com a dinamitzador. En aquest sentit, d’aquí a unes setmanes s’estrenarà la Ruta Templera i Hospitalera, un projecte turístic per narrar l’origen medieval de la vila. Escenes Al pessebre es representen les principals escenes bíbliques: des de la fusteria de Josep fins l’anunciació de la Mare de Déu i l’escena principal del naixement. De fet, aquesta és una de les escenes protagonistes al pessebre vivent perquè se situa en una balma del nucli antic de la població. També es representa una sinagoga del segle I i diverses escenes de vida quotidiana del poble rural, diversos oficis antics –des del forjador fins la dona que fila, la carbassera, la castanyera-, i la vida familiar a l’interior de les cases, també adaptades per l’ocasió. Altres escenes destacades són el campament d’armats i la matança del porc.

Summary: L’Espluga de Francolí es transforma en la Judea de fa 2.000 anys


La diputada del Ciutadans Sonia Sierra ha assegurat que l'independentisme "no els callarà" i ha afegit que els poden seguir pintant de groc "com els nazis als jueus", en el marc de la comissió d'Afers Institucionals d'aquest dimecres. En aquest sentit, la diputada ha denunciat que "s'ataquin seus del seu partit o cases de constitucionalistes". Per la seva banda, el diputat de JxCat Josep Costa ha demanat a la mesa de la comissió, presidida per Jean Castel (Cs), que es cridés a l'ordre a la diputada per "paraules ofensives a diputats o institucions", com recull el reglament, però Castel ha negat que es tractés d'una "acusació directa", sinó que era "un símil amb una situació real". En aquesta comissió s'han rebutjat dues propostes de resolució de Ciutadans que demanaven, per una banda, la condemna al "cop d'estat" del ple del 6 i 7 de setembre del 2017, i per l'altra, reclamava que no hi hagués indults o "impunitat" contra els processats pel judici de l'1-O. També s'ha descartat una proposta de resolució del PSC-Units que demanava reprovar el Govern per "manca de voluntat" a l'hora de "defensar la imatge corporativa davant l'intent d'usurpació per part d'entitats privades", en referència al Consell per la República.

Summary: Cs acusa els independentistes de "pintar-los de groc com els nazis als jueus"


El portaveu parlamentari de Cs, Carlos Carrizosa, ha demanat aquest dimarts a la tarda al president del govern espanyol, Pedro Sánchez, que interposi un recurs d'inconstitucionalitat per "paralitzar la validesa" de la votació al ple d'aquest dimarts al matí sobre la suspensió i designació dels diputats afectats per la interlocutòria del Tribunal Suprem. Volen que s'aturi aquesta votació al Constitucional per evitar "inseguretat jurídica". "Estarem qüestionant si els vots emesos són bons o no", ha afegit Carrizosa en advertir que el seu grup no reconeixerà en les votacions d'aquest ple el vot de les persones designades als grups parlamentaris per exercir els vots dels diputats afectats. Carrizosa, que ha anunciat també un recurs d'empara del seu grup al TC i ha tornat a reclamar a Sánchez que "requereixi" a Torra com a pas previ a un nou 155, ha acusat el president de la Generalitat, Quim Torra, de posar-se el "el barret de cobrador del llaç" en donar un mes a Sánchez per "pagar la hipoteca amb el separatisme" i reclamar un referèndum pactat.

Summary: Cs demana a Sánchez que interposi un recurs d'inconstitucionalitat per "paralitzar" la designació dels diputats


Els treballadors havien convocat aturades per a aquest divendres i l'11 i 18 de març ACN Barcelona.-La vaga prevista per a aquest divendres i l'11 i 18 de març a Adif Barcelona ha quedat desconvocada per la manca d'un "interlocutor vàlid" en les negociacions amb la direcció de l'empresa i no abocar els treballadors a "un desgast innecessari", segons ha informat aquest dijous UGT de Catalunya. En un comunicat, el sindicat ha mostrat la seva "estupefacció davant la nul·la voluntat i la incompetència" dels responsables de la direcció d'Adif a Barcelona per abordar els conflictes que van dur la plantilla a convocar aturades parcials la setmana passada després de les vagues a TMB i coincidint amb el MWC.  UGT ha deixat clar que tot i la desconvocatòria no ha renunciat a demanar que es creïn més llocs de treball a Adif Barcelona. El sindicat ha explicat que en l'acte de conciliació convocat per la Generalitat el 18 de febrer la direcció d'Adif va declinar assistir-hi i ha denunciat "l'alt grau de politització" entre els màxims responsables de l'empresa "que davant l'absència del govern a l'Estat espanyol demostren la incapacitat de negociació".  Malgrat tot, el sindicat ha assegurat que no abandona les demandes a la direcció de l'empresa perquè es creïn més llocs de treball a Adif Barcelona.

Summary: Desconvocada la vaga a Adif Barcelona per manca d'un "interlocutor vàlid" en les negociacions


El conductor d'un turisme va morir aquest divendres al vespre en un accident de trànsit a l'A-2 a Vilagrassa (Urgell) en sentit Saragossa. Segons ha informat El Servei Català del Trànsit (SCT) l'accident va passar al punt quilomètric 504 d'aquesta via. Els Mossos d'Esquadra van rebre l'avís del sinistre a les 21.04 hores del vespre. Per causes que s'estan investigant un turisme va sortir de la via i el conductor va morir. Es van activar cinc patrulles dels Mossos, una dotació de Bombers i dues ambulàncies del Sistema d'Emergències Mèdiques.

Summary: Mor el conductor d'un turisme en un accident a l'A-2 a Vilagrassa


La Unió Europea s'ha repartit 27.695 refugiats -19.244 des de Grècia i 8.451 des d'Itàlia- en necessitat de protecció internacional des del 2015. A pocs dies perquè finalitzi el termini fixat per Brussel·les, el pròxim 26 de setembre, encara estan pendents de reubicació diversos milers de persones. El comissari europeu d'Interior i Immigració, Dimitris Avramopoulos ha instat tots els estats membres a complir amb les quotes i els ha recordat que estan obligats "jurídicament, políticament, i fins i tot moralment, a contribuir". Segons dades publicades per la CE aquest dimecres, en el quinzè informe sobre el progrés del programa de reubicació, són prop de 28.000 les persones reubicades des del setembre del 2015. Si bé el compromís era de reubicar 98.255 persones des d'Itàlia i Grècia en dos anys a través d'aquest esquema, la xifra encara és lluny de ser assolida. Tampoc s'ha millorat en l'acollida directa de refugiats des de fora de la UE, incomplint l'objectiu mínim de 22.504 persones marcat el 2015. Els dos esquemes havien de permetre acollir 120.000 persones. Tot i això, el comissari Avramopoulos ha valorat les xifres de manera positiva i ha parlat del "gran progrés" i la "solidaritat demostrada" en els darrers dos anys. Segons ha dit, els resultats obtinguts fins a la data "demostren que la reubicació funciona" i ha assegurat que hi ha malentesos quan es parla de reubicar més de 100.000 persones, en relació a l'objectiu fixat inicialment el 2015. Llavors, els líders de la UE es van comprometre a repartir-se aquestes 120.000 persones, passant poc després a la xifra de les 160.000. Finalment, només han estat prop de 28.000 les persones reubicades des del setembre del 2015. "Amb les reduccions d'arribades i que molts no són admissibles, el nombre de persones que han de ser reubicades és molt inferior", ha dit l'eurocomissari. Segons ha explicat les arribades de migrants a Grècia i Itàlia durant l'estiu s'han reduït en més del 80% i ho ha atribuït a l'acord de la UE amb Turquia així com al "bon treball" que ha fet la UE en la ruta del Mediterrani. De moment la CE es felicita pels objectius assolits i assegura que "l'èxit" del programa s'avaluarà més endavant, en funció de si els estats membres aconsegueixen reubicar totes les persones admissibles segons els criteris de Brussel·les. La CE insta els estats membres a complir El comissari europeu ha insistit durant la seva compareixença que "no hi ha temps a perdre" i ha instat tots els estats membres a centrar-se en els compromisos de reubicació. "Els que encara no han reubicat cap persona o es troben lluny d'assolir les quotes, haurien d'incrementar immediatament els seus esforços", resa l'informe. "Els estats membres estan obligats jurídicament i políticament, i fins i tot moralment, a contribuir", ha recordat el comissari Avramopoulos. Per ara, Hongria i Polònia són els únics estats membres que encara no han reubicat a cap persona mentre que Àustria encara no s'ha compromès a reubicar cap persona des de Grècia, si bé va anunciar la seva intenció de fer-ho, diu l'informe. D'altra banda els estats que ja han assolit els seus compromisos són Malta, Letònia i Noruega mentre que es calcula que Finlàndia, Lituània i Luxemburg hauran complert aquest setembre amb més del 85% de les quotes que tenen assignades. També s'urgeix a Alemanya, França, Irlanda i Suïssa, els estats amb més casos pendents de resolució. D'Espanya l'informe es limita a dir que "el recent increment en el compromís fet s'hauria de traslladar en reubicacions efectives". Segons les dades, l'estat espanyol només ha reubicat 1.257 persones de les 9.323 previstes inicialment.

Summary: La UE ha reubicat menys del 30% dels sol·licitants d'asil als que s'havia compromès


Una empresa privada gestionarà el servei de diàlisi que presta l'Hospital de la Santa Creu de Jesús-Tortosa per als pacients del sistema públic de salut de les Terres de l'Ebre, segons ha denunciat la CUP. La formació ha revelat que el consell d'administració del centre, de titularitat municipal i gestionat pel grup Sagessa, ha tret a concurs la construcció de les noves instal·lacions amb un pressupost màxim de 13 milions d'euros que seran finançats per l'empresa adjudicatària amb la concessió del servei durant deu anys. Consideren que l'operació acabarà suposant una despesa pública molt més elevada que la gestió mixta actual  –Sagessa és una mercantil de capital municipal-. Segons ha explicat la portaveu de la CUP de Tortosa, Núria Rodríguez, els responsables del centre haurien justificat aquest projecte davant el fet que les actuals dependències, en una quarta planta, no ofereixen un accés còmode per als usuaris i els treballadors. La intenció és iniciar les obres al més aviat possible, entre uns vuit i dotze mesos d'acord amb els temps administratius previstos. Sobre el paper, l'opció de traslladar el finançament de les obres a la concessionària del servei al llarg d'una dècada respondria a la falta de recursos públics suficients per fer-hi front. Una privatització de facto, ha apuntat Rodríguez, tot subratllant que el cost final de tot plegat podria acabar disparant les despeses.  "A la llarga això fa que la unitat de diàlisi que es paga a aquesta empresa privada, que no ho farà per caritat sinó perquè tindrà beneficis econòmics, tingui un cost molt més alt. Per tant aquestes diàlisis seran finançades pel Catsalut i, al final, aquesta forma de finançar acaba duplicant les despeses públiques quan realment es podria fer de gestió directa i molt més econòmic", ha argumentat. La CUP considera, en aquest context, que el model de gestió públic-privat del centre s'ha caracteritzat per la seva "opacitat i manca d'accés a la informació" així com per una "manca escandalosa de control públic". Defensen un model de "gestió directa, de qualitat i transparent" i s'oposen a la privatització que, asseguren, impulsa el govern municipal.  Després d'accedir al consell d'administració de les tres societats que gestionen els equipaments sanitaris municipals a partir d'aquest mandat, reclamen poder accedir a la informació amb suficient temps. Denuncien que han hagut de revisar expedients de centenars de pàgines lliurats 28 hores abans de la reunió i reclamen que aquest termini es pugui eixamplar a un mínim de 96 hores. Tot això, asseguren, genera "manca de control i fiscalització política" d'aquesta gestió, produint-se casos, precisen, en els quals molts consellers no coneixen amb exactitud que estan votant. Rodríguez també ha reclamat al govern municipal de CiU que aclareixi la relació entre Sagessa i les societats municipals de gestió sanitària, davant els desmentiments sobre aquestes relacions amb un grup que està sent objecte d'investigació judicial per diferents casos de corrupció en l'anomenat cas Innova.

Summary: La CUP denuncia la privatització del servei de diàlisi de l'Hospital de la Santa Creu de Tortosa


L'actriu afronta el seu primer monòleg, que s'estrena divenL'actriu afronta el seu primer monòleg, que s'estrena divendres al Temporada Altadres al Temporada Alta ACN Salt.-Clara Segura és mare de dos fills i reconeix que mentre assaja 'Conillet' té tota una infraestructura muntada entre família i cangurs per deixar els nens. Ella se sent identificada amb la protagonista de l'obra, una dona a punt de petar perquè no pot conciliar vida familiar i laboral. Aquest és el seu primer monòleg i reconeix que és tot un repte. "És molt divertit i plaent quan funciona però si no és una cosa terrible, un malson", assegura. L'actriu explica que 'Conillet' és una "hipèrbole del paper de les dones a la societat" però que interpel·la l'espectador per tal que s'adoni dels equilibris que fan les dones quan són mares. Dirigida per Marc Martínez, s'entrena divendres al Temporada Alta.  Clara Segura pujarà tota sola dalt l'escenari del Teatre de Salt divendres a la nit per posar-se en la pell d'una dona que està al límit perquè no pot més amb la incapacitat de compaginar la vida familiar i la personal. És la primera vegada que l'actriu afronta al repte d'un monòleg –l'obra té una durada aproximada d'una hora i vint minuts- i reconeix que l'experiència la manté molt alerta. "Si et quedes en blanc no ve ningú a salvar-te o a donar-te la rèplica, i això és un malson", reconeix en veu alta.  Produïda per Bitò Produccions i el Teatre Lliure, 'Conillet' narra en primera persona el testimoni d'una mare esgotada pel seu dia a dia que, arran d'una carta de l'escola que diu que el seu fill no progressa adequadament, comença una profunda introspecció.  La protagonista retrata de forma íntima les seves pulsions i les seves pors i, a partir d'aquest fet puntual, Segura parla de la família, de les relacions de parella o de la maternitat, de manera que acaba per donar-li veu a tot un col·lectiu: el de les dones treballadores.  "És una obra que parla especialment de les dones mare, aquelles que intenten conciliar allò inconciliable en aquesta societat que és la vida laboral i familiar", explica Segura. L'actriu reconeix que el fet de ser mare li ha servit per identificar-se amb el perfil de la protagonista del monòleg.  Segons apunta, l'obra interpel·la directament l'espectador perquè el fa adonar que calen canvis socials per facilitar les coses, especialment al col·lectiu de les dones. En un passatge de l'obra, per exemple, la protagonista calcula que dels 1.440 minuts que té un dia sencer, només té 14 minuts lliures després d'atendre totes les obligacions laborals i familiars. Uns minuts que, a més, els dedica a mirar als ulls a la seva parella, amb qui té una crisi profunda.  De protagonista a director  L'obra està basada en el primer monòleg de Marta Galán, 'El conillet del tambor de Duracell', escrit en 2006 quan encara no era mare. "És increïble la intuïció que va tenir la Marta, el text és d'un tall net que no deixa gairebé sang, la Marta és molt canyera", assenyala l'actriu.  Inicialment, el text va anar a parar a mans de Marc Martínez perquè l'autora volia que el protagonitzés. En aquell moment, a Martínez li va sorgir una feina i el va deixar aparcat, tot i que reconeix que el tema l'havia deixat atrapat. Temps més tard va pensar en la Clara Segura per posar-se a la pell d'aquesta dona pràcticament a punt de perdre el control. "S'ha de ser molt valent i tenir coratge per fer aquest monòleg, i aquests requisits els compleix perfectament la Clara", ha manifestat Martínez, que s'encarrega de la direcció. Martínez apunta que l'obra no només reflexiona sobre la maternitat sinó que també s'endinsa en d'altres temàtiques. "Es carrega tot l'establert, com el capitalisme o el patriarcat", remarca.  'Conillet' es podrà veure el 6 i 7 de novembre al Teatre de Salt i saltarà al Teatre Lliure de l'11 de novembre al 6 de desembre.

Summary: Clara Segura sobre 'Conillet': "Portem fins a l'extrem la impossibilitat de les dones de conciliar vida laboral i familiar"


El servei de bicicletes elèctriques del nou Bicing ha arrencat l'1 d'abril amb 300 bicis que es poden agafar i deixar en qualsevol estació de Bicing de la ciutat. L'Ajuntament preveu duplicar aquesta xifra durant aquest mes fins arribar a les 800 unitats. Les bicis elèctriques del nou Bicing estan identificades amb un símbol elèctric al parafang posterior i a la cistella, i es estan situades en qualsevol estació del Bicing perquè tenen el mateix tipus d'ancoratge que les bicis mecàniques. A finals del mes d'abril també es preveu que estigui disponible el servei de prereserva de cinc minuts de les bicis, tant de les mecàniques com de les elèctriques. Ara, totes les estacions són mixtes i, per tant, s'hi poden trobar bicis elèctriques i mecàniques. Per utilitzar les elèctriques no cal una tarifa específica, sinó que amb la tarifa que tingui cada abonat es pot utilitzar la bicicleta elèctrica aplicant els preus determinats en el servei, que es poden consultar tant al web com a l'aplicació.  Les bicis elèctriques tenen bateria d'alta autonomia, indicador del nivell de bateria, sistema assistència pedaleig automàtica i un motor de de 250w integrat a la roda del darrere, així com una propulsió sense sons ni vibracions. Última fase de desplegament del nou Bicing Un cop acabi el desplegament de les bicis elèctriques, el nou Bicing començarà l'última fase de desplegament, el de l'ampliació territorial, que es desenvoluparà al llarg del 2019 amb la previsió d'acabar a principis del 2020. Està prevista l'ampliació de la cobertura del servei amb 95 estacions de nova creació distribuïdes als 10 districtes de la ciutat.  Els barris on estaran situades les noves estacions són La Marina del Prat Vermell, Vallcarca i els Penitents, la Salut, la Vall d’Hebron, la Clota, Canyelles, les Roquetes, Verdun, la Trinitat Nova i Ciutat Meridiana. S'arribarà així a les 519 estacions mixtes i el nombre total de bicis quan acabi el procés serà de 7.000, de les quals 6.000 seran mecàniques i 1.000 elèctriques.  L'electricitat que necessiten les bicis elèctriques ve de l'operador metropolità Barcelona Energia. En una primera fase, la comercialitzadora pública d'energia ha començat a donar servei a 150 punts de subministrament. En una segona fase, que s'espera que sigui cap a finals del mes d'abril, s'aniran activant de manera gradual la resta de punts, fins arribar al 100 % de les estacions de Bicing.

Summary: El servei de bicicletes elèctriques del nou Bicing arrenca amb 300 bicis i preveu duplicar la xifra durant l'abril


La vicepresidenta del govern espanyol, Soraya Sáenz de Santamaría, no ha entrat a valorar l'afluència a la manifestació independentista a Brussel·les – xifrada en 45.000 persones segons la policia belga- i ha enviat un missatge als milers de catalans que es manifesten. "Tenir un DNI espanyol i formar part de la Unió Europea és, precisament, el que els dona el dret a manifestar-se", ha declarat des de la roda de premsa posterior al Consell de Ministres. Sáenz de Santamaría ha criticat que es faci aquesta protesta a Brussel·les i ha recordat que membres del "vell procés" han aprofitat per criticar les institucions europees i no han dubtat a "tirar pedres sobre el teulat europeu quan no els secunden". També ha valorat el fet que Puigdemont faci campanya per Junts per Catalunya des de Bèlgica. "En campanya els candidats van a visitar els ciutadans per demanar-los el vot, ara han hagut d'anar a visitar-lo a ell", ha valorat. A més, ha reconegut que no han mantingut cap contacte amb cap dirigent europeu per valorar aquesta protesta. El govern espanyol ha passat de puntetes en les valoracions sobre la manifestació independentista a Brussel·les. Preguntada per aquest assumpte a la roda de premsa posterior al Consell de Ministres, la vicepresidenta s'ha limitat a enviar un missatge als manifestants recordant-los que, segons apunta, tenir un DNI espanyol i estar dins la Unió Europea els reconeix el dret a manifestar-se. "Estan exercint un dret europeu derivat del fet que Espanya forma part de la UE, una Europa que, precisament, alguns critiquen i de la que volen sortir-ne", ha valorat.  Sáenz de Santamaría també ha dit que és "significatiu" que en campanya siguin els ciutadans els que hagin d'anar "a visitar el candidat" ja que, segons assenyala, el que és "habitual és que els candidats vagin a demanar el vot".  La vicepresidenta s'ha referit al moviment independentista com "el vell procés" ja que considera que la via unilateral està "acabada". "Hi ha hagut una confessió de part sobre la immaduresa i la viabilitat del procés feta pels propis autors", ha valorat la número 2 de l'executiu espanyol, que considera que el procés ha estat "la proposta més anticatalana que s'ha fet mai".  A més, segons remarca, encara deixa efectes en l'economia ja que -tot i no donar cap xifra- afirma que les reserves turístiques per aquest pont a tot Espanya han crescut mentre que a Catalunya han disminuït.  Qüestionen les xifres  Fonts del govern espanyol qüestionaven fora de micròfon la xifra de 45.000 persones difosa per la policia belga. Entre d'altres, apunten que no s'han noliejat tants vols xàrter com per portar tanta gent a Brussel·les. A més, afirmen que entre les estelades i senyeres s'han vist d'altres banderes i que, per tant, també s'haurien sumat a la protesta ciutadans flamencs a banda dels propis catalans.

Summary: Santamaría sobre la protesta a Brussel·les: "Tenir un DNI espanyol i ser de la UE els permet estar allà manifestant-se"


El grup promotor de la querella pel cas Castor recorrerà la decisió de l'Audiència Nacional d'arxivar-la. L'Observatori del Deute en la Globalització (ODG), el col·lectiu activista Xnet i l'Institut de Drets Humans de Catalunya, amb el suport de la Plataforma en Defensa de les Terres del Sénia, han anunciat que "evidentment" recorreran a la sala de l'Audiència Nacional. Quan el seu equip jurídic estudiï l'acta de la jutge Carmen Lamela, en facilitaran més detalls. La querella es va presentar contra els exministres Joan Clos, Miguel Sebastián, José Manuel Soria, Magdalena Álvarez i Elena Espinosa, així com el president d'ACS Florentino Pérez, entre altres empresaris, per prevaricació, malversació i frau a l'administració pública en el desenvolupament de projecte gasístic Castor. Lamela rebutja investigar el cas seguint l'informe de la Fiscalia, que va sol·licitar que es desestimés la querella i s'arxivessin les actuacions. Com ha explicat el portaveu dels promotors del Cas Castor, Alfons Pérez, el proper dilluns s'asseuran a avaluar, des del punt de vista tecnicojurídic, l'auto de la jutge Carmen Lamela però  ja han detectat aspectes "fàcilment refutables" en el sobreseïment i altres "que no s'han respost".  Una de les argumentacions que va defensar els querellants per denunciar que s'havia "ordit un pla" per e beneficiar a la "part privada" des de la part pública, és que el govern espanyol va mantenir l'aval al Castor independentment del ministre que ocupava la cartera corresponent, tan a Indústria com a Medi Ambient. Aquest és un dels supòsits que, per altra banda, Lamela planteja a favor dels querellats. La jutge apunta que els ministres i empresaris assenyalats haurien accedit als càrrecs anys després que es plategés l'explotació gasística a les costes de Castelló, i a tocar de les ebrenques. "El que argumentem és que la part pública, que va tenir diferents noms a càrrec, va facilitar aquest pla per enriquir la part privada, l'ACS de Florentino Pérez", ha assenyalat el portaveu de la plataforma d'entitats.   El grup tenia clar que recorrerien si la querella no s'admetia a tràmit però confiaven que tiraria endavant després que l'Audiència Nacional s'hagi pres gairebé el triple del temps estimat per valorar-ho. Una resolució que s'esperava en menys d'un mes n'ha tardat tres i aquesta demora els va fer confiar en què la querella tindria recorregut, "per la complexitat del cas i per l'argumentació amb què la plataforma d'entitats posa en qüestió el model energètic i el model de finançament, a través del BEI, del Castor".  Si el recurs que presentaran a la sala de l'Audiència Nacional es desestima, la querella pot tenir recorregut als tribunals europeus.

Summary: L'Observatori del Deute de la Globalització recorrerà l'arxiu de la querella del Castor contra exministres i empresaris


El jutjat d'instrucció número 4 de València ha imposat una multa de 180 euros i la mesura d'allunyament preventiu a més de 300 metres a un pare per haver insultat i amenaçat de mort el director del col•legi del seu fill. Segons la sentència, facilitada pel Tribunal Superior de Justícia (TSJ) del País Valencià, el magistrat considera provat que el condemnat es va adreçar el passat mes d'octubre al col•legi del seu fill, a la pedania valenciana de Castellar, i va atemorir el director dient-li "fill de puta, vaig a matar-te", "et donaré una pallissa, marieta", "al meu fill no el toca ningú", "vaig a cremar-te el cotxe", "et vaig a donar d'hòsties que ni te n'adonaràs", "a aquest fill de puta, li vaig a donar una pallissa, al meu fill no el toca ningú, em cago en els teus morts", motius pels quals el varen haver de separar . Així mateix, la sentència afegeix que fins i tot amb els agents de la policia presents va manifestar-los "a aquest vaig a donar-li una pallissa, tu ja em coneixes, jo ja he estat en presó".  Durant la vista, el denunciant ha ratificat l'atestat i l'acusat ha confessat els fets relatats sense posar cap objecció. Els fets són constitutius d'un delicte lleu d'amenaces, previst i penat en l'article 171.7 del Codi penal, perquè les expressions tenen acreditat un contingut intimidatori.  El magistrat ha condemnat l'autor a una multa d'un mes amb quota diària de sis euros, fins un total de 180 euros de multa. La falta de pagament determinarà un dia de privació de llibertat o una jornada de treballs en benefici de la comunitat per cada dues quotes no satisfetes. Així mateix, s'imposa la prohibició d'aproximar-se a menys de 300 metres del denunciant, del seu domicili, lloc de treball o altre que freqüenti, així com del col•legi públic. També prohibeix la comunicació amb el denunciant, tot això per un termini de sis mesos.

Summary: Un jutjat de València condemna un pare a una multa de 180 euros per amenaces al director del col•legi del seu fill


La XXII edició del festival Tarraco Viva, que s'havia de celebrar entre el 18 al 31 de maig, s'ha ajornat fins a la tardor. L'Ajuntament de Tarragona ho ha decidit davant de la incertesa de la crisi sanitària pel coronavirus i ha al·legat que no és viable mantenir la cita en el calendari per qüestions organitzatives i administraves. El consistori confirmarà les dates definitives més endavant, tot i que el certamen podria coincidir en el marc de la commemoració dels 20 anys de la declaració de Patrimoni Mundial de la Humanitat del conjunt arqueològic de Tàrraco. Malgrat que l'objectiu del consistori és que se celebri el certamen, el regidor de Patrimoni, Hermán Pinedo, ha justificat l'ajornament perquè diu que la prioritat de l'equip de govern és la salut de la població. "Celebrar un festival d'aquestes característiques al mes de maig, no és el més adequat, ja que és un certamen molt concorregut i volem evitar una situació de potencial risc per a les persones", ha subratllat Pinedo. Per aquest motiu, ja es treballa per trobar les dates més adients -que es podrien fixar per al mes d'octubre o novembre- i adaptar la programació al nou període. De fet, el regidor ha apuntat que el canvi de dates pot esdevenir una oportunitat per "provar" Tarraco Viva en una altra època de l'any. "Creiem que és molt interessant, del dolent sempre en surten oportunitats", ha assenyalat. Pinedo també ha agraït la comprensió i col·laboració del públic i de tots als agents implicats en l'organització del festival. "La divulgació del patrimoni històric, objectiu bàsic del festival, serà sens dubte una de les eines per aconseguir recuperar la normalitat i encoratjar als tarragonins i tarragonines i als nostres visitants a superar aquests temps tan difícils", ha tancat el regidor. Enguany, la temàtica principal del festival se centrarà en 'Aliments, treball i societat a l'antiga Roma'.

Summary: Tarraco Viva s'ajorna fins a la tardor per la crisi del coronavirus


La neu que ha caigut aquesta nit al Pirineu de Lleida ha obligat a suspendre un total de 15 rutes de transport escolar. La comarca del Pallars Sobirà ha estat la més afectada amb 5 rutes suspeses que han deixat a 45 nens sense anar a escola. Al Pallars Jussà se n'han suspès un total de 5 afectant  29 nens i a l'Alta Ribagorça no han fet el trajecte 3 línies i 20 nens no han anat a escola. A l'Alt Urgell s'han suspès 2 rutes afectant 16 escolars. Pel que fa a les incidències viàries el Port de la Bonaigua està tancat i a 5 carreteres és obligatori l'ús de cadenes (N-260 Port del Cantó, C-28 des d'Esterri d'Àneu a la Peülla, L-500 Balneari de la Vall de Boí, L-501 Pla de l'Ermita a la Vall de Boí, C-142b al Pla de Beret).  Al túnel de Vielha s'ha de circular amb precaució pel gel i la neu a la calçada. Al Pont de Suert s'ha registrat una avaria elèctrica causada pel vent i porten des de les 8.00 hores sense llum a la majoria de la població. Al Pallars Sobirà la majoria de línies de transport escolar han funcionat, tret d'alguna incidència local. Algunes de les línies han arribat amb alguns minuts de retard pel mal estat de les carreteres per culpa de la neu.

Summary: La neu deixa 110 escolars dels Pallars, l'Alt Urgell i l'Alta Ribagorça sense transport escolar


El consell d'administració de Freixenet ha decidit aquest dimarts no traslladar el seu domicili social a l'estat espanyol i mantenir-lo a Sant Sadurní d'Anoia. En un comunicat, la companyia cavista explica que no canvia de seu perquè les "noves circumstàncies" de retorn a "l'ordre constitucional i estatutari democràtic", amb l'aplicació de l'article 155 de la Constitució espanyola, no ho aconsellen. El president de la companyia, Josep Lluís Bonet, va afirmar a principis d'octubre, en declaracions a RNE, que ell mateix proposaria el canvi de seu social del grup en cas que hi hagués una declaració unilateral d'independència. Tot i que el passat divendres el Parlament va proclamar la República, la companyia creu que s'ha produït un "canvi en els darrers dies en la situació política i jurídica a Catalunya" que l'empeny com a empresa "catalana" i "espanyola" a contribuir a la "recuperació de la normalitat econòmica". D'aquesta manera, Freixenet no segueix les passes de l'altra gran empresa del sector del cava a Catalunya, Codorniu, que va decidir traslladar la seu social de Sant Sadurní d'Anoia a la Rioja el 16 d'octubre passat. En declaracions als mitjans després del consell d'administració, Bonet ha explicat que fa una setmana la intenció era la contrària. De fet, fa prop d'un mes el president de Freixenet va "proposar clarament" moure la seva seu social.  "Les circumstàncies han canviat molt favorablement en la bona direcció", ha celebrat Bonet. Segons el president de la companyia cavista, l'article 155 ha estat el mecanisme "adequat" per "revertir" la situació que, els dos darrers mesos, s'havia "desviat a Catalunya". Davant d'aquesta mesura adoptada pel govern espanyol, el consell d'administració no ha tingut dubtes i ha decidit de forma unànime mantenir el domicili social a Catalunya.  Segons Bonet, "l'aplicació del 155 dona estabilitat i possibilitats de treballar des d'aquí en benefici de Catalunya i Espanya". Tot i que lamenta que "el dany" econòmic "ja s'ha fet", també ha remarcat que és moment de seguir a Catalunya per "anar pel bon camí de la recuperació econòmica" que, ha remarcat Bonet, s'ha posat en perill de forma "greu" per la situació política. Bonet, però, ha explicat que les vendes de Freixenet no s'han vist perjudicades sinó que, per ara, són "millors que l'any passat".

Summary: El consell d'administració de Freixenet decideix mantenir la seu social a Catalunya


L'impost de begudes ensucrades que ha posat en marxa la Generalitat forma part de la ''capacitat normativa'' de les autonomies i per tant si compleix amb la legalitat no ha d'haver cap problema, segons Alberto Nadal, secretari d'Estat de Pressupostos i Despesa del Ministeri d'Hisenda. Nadal ha assegurat que el govern espanyol no té cap intenció de posar en marxa aquest impost, que era una possibilitat que es preveia en el pla d'estabilitat que es va enviar a Brussel·les el 30 d'abril passat, perquè en aquests moments el volum de recaptació fiscal compleix amb totes les previsions. Nadal ha afegit que en cas que aquestes previsions de recaptació no es complissin i fos necessari noves figures tributàries, el govern espanyol ''harmonitzaria'' l'impost a nivell estatal. Nadal ha deixat entreveure en les seves declaracions que si l'impost de begudes ensucrades de la Generalitat compleix amb la normativa tributària que es competència de les autonomies, en cas que el govern espanyo es vegi obligat a posar en marxa una figura tributària similar per incrementar la recaptació, la normativa preveu que aquest imports ''s'harmonitzaria'' a nivell de l'Estat.  El secretari d'Estat ha fet aquestes declaracions pocs després de pronunciar una conferència sobre l'impacte dels pressupostos generals de l'Estat per al 2017 a Catalunya.  Davant empresaris de la cambra de Comerç de Barcelona, que en els últims anys ha criticat l manca d'execució pressupostària en infraestructures a Catalunya, Nadal ha explicat que en aquests anys de crisi el govern espanyol ha deixat d'invertir a Catalunya com ho ha fet en altres comunitats autònomes per la necessitat de complir amb els objectius de dèficit.  De cara al pròxims anys, el secretari d'Estat ha assegurat que els compromisos es complirien i ha assegurat que hi haurà un major esforç inversor. Nadal també ha justificat el fet que en la negociació dels pressupostos generals de l'Estat hi hagi alguns grups parlamentaris que hagin aconseguit contrapartides específiques perquè han que han estat oberts a negociar amb el govern espanyol sense haver presentat esmenes a la totalitat.  Entre les diferents xifres que el secretari d'Estat ha posat sobre la taula, Nadal ha recordat que en els últims exercicis fiscal Catalunya mantenia un dèficit pressupostari en matèria de pensions de Seguretat Social d'uns 4.000 milions d'euros anuals de diferència entre l'aportació dels afiliats i el pagament de les pensions, contributives i no contributives.

Summary: Hisenda no veu problema en l'impost català de begudes ensucrades si compleix amb la seva capacitat normativa